LV Eiropas Savienības Oficiālais Vēstnesis C 16/42

Paziņojums, kas publicēts saskaņā ar 27. panta 4. punktu Regulā (EK) Nr. 1/2003 lietā COMP/B-1/39.317 – E.ON gas

(Dokuments attiecas uz EEZ)

2010/C 16/16

1. IEVADS

(1) Ja Komisija plāno pieņemt lēmumu, ar ko pieprasa pārkāpuma izbeigšanu, un ja attiecīgās personas piedāvā uzņemties saistības, lai kliedētu bažas, kādas Komisija paudusi savā sākotnējā vērtējumā, Komisija saskaņā ar Padomes Regulas (EK) Nr. 1/2003 9. pantu (1) var ar lēmumu atzīt šo saistību saistošo spēku attiecībā uz uzņēmumiem. Šādu lēmumu var pieņemt uz noteiktu laiku, un tajā secina, ka Komisijas rīcībai vairs nav pamata. Atbilstīgi minētās regulas 27. panta 4. punktam Komisija publicē īsu lietas kopsavilkumu un saistību galveno saturu. Ieinteresētās personas var iesniegt savus novērojumus termiņā, ko noteikusi Komisija.

2. LIETAS KOPSAVILKUMS

(2) Komisija 2009. gada 22. decembrī pieņēma sākotnēju vērtējumu saskaņā ar 9. panta 1. punktu Regulā (EK) Nr. 1/2003 par E.ON AG, (Diseldorfa) un tās meitas uzņēmumu (“E.ON”) izdarītajiem pārkāpumiem Vācijas gāzes tirgū.

(3) Saskaņā ar sākotnējo vērtējumu E.ON ir dominējošs stāvoklis gāzes transporta tirgū(-os) zonās, kuras apkalpo tā L gāzes tīkls un NetConnect Germany tīkls. E.ON saskaņā ar sākotnējo vērtējumu ir dominējošs stāvoklis arī pakārtotajā gāzes tirgū, proti, gāzes piegāde reģionāliem un vietējiem vairumtirgotājiem, kā arī lieliem rūpnieciskiem patērētājiem.

(4) Sākotnējā vērtējumā izteiktas bažas, ka E.ON saskaņā ar Līguma par Eiropas Savienības darbību (LESD) 102. pantu, iespējams, ļaunprātīgi izmantojis savu dominējošo stāvokli un atteicies piegādāt gāzi, ilgtermiņā rezervējot E.ON piegādes sistēmas. E.ON rezervēja lielu daļu no pieejamās neatslēdzamās un brīvi sadalāmās gāzes sadales tīkla ieejas jaudas, tādējādi saskaņā ar sākotnējā novērtējumā minēto, iespējams, tiek ierobežota pieeja tirgum tiem konkurentiem, kas piegādā un pārdod gāzi E.ON tīklam pieslēgtiem patērētājiem, un tāpēc var būt ierobežota konkurence pakārtotajā gāzes piegādes tirgū.

3. PIEDĀVĀTO SAISTĪBU GALVENAIS SATURS

(5) E.ON nepiekrīt Komisijas sākotnējam vērtējumam. Tomēr, lai kliedētu Komisijas bažas par konkurenci, tas piekrita uzņemties saistības atbilstīgi Regulas (EC) Nr. 1/2003 9. pantam. Saistību svarīgāko elementu kopsavilkums ir šāds.

(6) Pirmajā kārtā E.ON ierosina atbrīvot sava gāzes sadales tīkla neatslēdzamo brīvi sadalāmo jaudu līdz 2010. gada oktobrim (“tūlītēja jaudas atbrīvošana”), kopējais atbrīvotās jaudas apjoms būtu 17,8 GWh/h. 10 GWh/h no kopējās atbrīvotās jaudas ir H gāzes jauda, 7,8 GWh/h ir L gāzes jauda. Attiecīgie H gāzes ieejas punkti (iekavās norādīts atbrīvotās jaudas apjoms): — Waidhaus (3,469 MWh/h), — Emden NPT (1,250 MWh/h), — Dornum (500 MWh/h), — Emden EPT (250 MWh/h), — Eynatten/Raeren (2,250 MWh/h), — Oude Statenzijl (500 MWh/h), — Achim (171 MWh/h), — Bocholtz (44 MWh/h), — Oberkappel (364 MWh/h) un — Lampertheim (1,200 MWh/h). L gāzei E.ON saistības attiecas uz šādiem ieejas punktiem: — Emsbüren (2,193 MWh/h), — Drohne (1,413 MWh/h), — Steinbrink (187 MWh/h), — Vreden (1,400 MWh/h) un — Elten (2,565 MWh/h).

(7) Otrajā kārtā E.ON ierosināja turpmāk līdz 50 % samazināt savu neatslēdzamās brīvi sadalāmās ieejas jaudas rezervācijas kopējo apjomu (“ilgtermiņa samazināšana”) attiecīgajā H gāzes tirgus zonā, ko apkalpo NetConnect Germany, līdz 2015. gada oktobrim. L gāzes tīklā E.ON ierosina turpmāk līdz 2015. gada oktobrim samazināt savu rezervāciju apjomu līdz 64 %. E.ON šīs robežvērtības var sasniegt, atgriežot jaudu TSO, veicot tīkla jaudas palielināšanas pasākumus vai sadarbojoties tirgus zonas ietvaros un tādējādi palielinot E.ON tīkla jaudas kopējo apjomu. E.ON apņemas ievērot šīs robežvērtības līdz 2025. gadam (2).

(8) E.ON var brīvi rezervēt atslēdzamo jaudu, jo saistības uz to neattiecas. Turklāt E.ON var bez ierobežojumiem veikt īstermiņa rezervēšanu (rezervēšanas termiņš nav ilgāks par vienu gadu) saskaņā ar saistību nosacījumiem (3). Turklāt no 2011. gada oktobra E.ON var rezervēt jaudu arī ilgtermiņā, ievērojot nosacījumu, ka E.ON kopējais rezervētais apjoms laika gaitā samazinās un 2015. gada oktobrī sasniedz 50 % robežvērtību H gāzei un 64 % robežvērtību L gāzei.

(9) E.ON saistību izpildes uzraudzība tiks uzticēta neatkarīgai pilnvarotai personai.

(10) Saistības pilnībā ir publicētas vācu valodā Konkurences ģenerāldirektorāta tīmekļa vietnē: http://ec.europa.eu/comm/competition/index_en.html

4. AICINĀJUMS IESNIEGT PIEZĪMES

(11) Komisija atkarībā no tirgus pārbaudes rezultātiem plāno pieņemt lēmumu saskaņā ar 9. panta 1. punktu Regulā (EK) Nr. 1/2003, ar ko tā pasludinātu par saistošām iepriekš apkopotās un Konkurences ģenerāldirektorāta tīmekļa vietnē publicētās saistības.

(12) Saskaņā ar 27. panta 4. punktu Regulā (EK) Nr. 1/2003 Komisija aicina ieinteresētās trešās personas iesniegt tai savus novērojumus par ierosinātajām saistībām. Šajā sakarībā Komisija lūdz ieinteresētās trešās personas jo īpaši izteikt piezīmes par turpmāk minētajiem jautājumiem. Piezīmes pēc iespējas ir sīki jāpamato, pamatojumā sniedzot nepieciešamos faktus, uz kuriem balstās izteiktās piezīmes, un, ja tiek norādīta kāda problēma, ierosinājumu tās risinājumam: a) Tūlītējai jaudas atbrīvošanai ir ātri jānovērš vismaz daļa no piekļuves problēmām E.ON sadales tīklam. Vai ierosinātais atbrīvošanas grafiks (sākot ar 2010. gada oktobri) ļaus efektīvi realizēt visu tūlītējai atbrīvošanai paredzēto jaudu, jo īpaši ņemot vērā īso realizācijas periodu, kas iespējams būs mazāks par 6 mēnešiem? b) Vai vēlaties izteikt piezīmes attiecībā uz izvēlētajiem ieejas punktiem, kuros E.ON piedāvā nekavējoties atbrīvot jaudu, kā arī attiecībā uz atbrīvotās jaudas apjomu šajos punktos? Jo īpaši, vai kāds no šiem ieejas punktiem (iespējams) nav piemērots, lai konkurenti varētu efektīvi piekļūt E.ON sadales tīklam? Trešās personas tiek aicinātas sniegt piezīmes arī par citiem saistību aspektiem.

(13) Trešo personu novērojumiem jānonāk Komisijā ne vēlāk kā vienu mēnesi pēc šīs publikācijas datuma. Ieinteresētās trešās personas tiek aicinātas arī iesniegt savu piezīmju nekonfidenciālu versiju, kurā komercnoslēpumi un citas konfidenciālas vietas tekstā ir svītrotas un pēc vajadzības aizstātas ar nekonfidenciālu kopsavilkumu vai ar vārdiem “komercnoslēpumi” vai “konfidenciāli”. Ja jūsu lūgums aizsargāt konfidenciālu informāciju būs likumīgs, Komisija nodrošinās šīs informācijas aizsardzību.

(14) Novērojumus Komisijai ar atsauces numuru COMP/B-1/39.317 – E.ON gas var nosūtīt pa e-pastu (COMP-GREFFE-ANTITRUST@ec.europa.eu), pa faksu (fakss +32 22950128) vai pa pastu uz šādu adresi: European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV L 1, 4.1.2003., 1. lpp.). Sākot ar 2009. gada 1. decembri EK līguma 82. pants ir Līguma par Eiropas Savienības darbību (LESD) 102. pants. Attiecībā uz Komisijas sākotnējo vērtējumu šajā lietā un iespējamo lēmumu saskaņā ar regulas 9. panta 1. punktu atsauces uz LESD 102. pantu atbilstošos gadījumos jāuzskata par atsaucēm uz EK līguma 82. pantu.

(2) Pēc 2025. gada 1. oktobraE.ON var rezervēt jaudu bez ierobežojumiem, izņemot, ja rezervēšana tiek veikta ļoti ilgu laiku uz priekšu. Laika posmā no 2015. gada 1. oktobra līdz 2020. gada 1. oktobrimE.ON apņemas attiecībā uz laika posmu no 2025. gada 1. oktobra līdz 2030. gada 1. oktobrim pārsniegt minētās robežvērtības ne vairāk kā par 5 %. Laika posmā no 2020. gada 1. oktobra līdz 2025. gada 1. oktobrimE.ON apņemas attiecībā uz to pašu laika posmu (no 2025. gada 1. oktobra līdz 2030. gada 1. oktobrim) pārsniegt minētās robežvērtības ne vairāk kā par 10 %.

(3) Sk. saistību teksta 5., 6., un 10. punktu.